Document ID: 32005D0233

KOMISIJAS LĒMUMS
(2005. gada 11. marts),
ar kuru groza Lēmumu 2004/432/EK, ar ko apstiprina atliekvielu monitoringa plānus, ko saskaņā ar Padomes Direktīvu 96/23/EK iesniegušas trešās valstis
(izziņots ar dokumenta numuru K(2005) 568)
(Dokuments attiecas uz EEZ)
(2005/233/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1996. gada 29. aprīļa Direktīvu 96/23/EK, ar ko paredz pasākumus, lai kontrolētu noteiktas vielas un to atliekas dzīvos dzīvniekos un dzīvnieku izcelsmes produktos, un ar ko atceļ Direktīvu 85/358/EEK un Direktīvu 86/469/EEK, kā arī Lēmumu 89/187/EEK un Lēmumu 91/664/EEK (1), un jo īpaši tās 29. panta 1. punktu,
tā kā:
(1)
Saskaņā ar Direktīvu 96/23/EK trešās valstis atbilstīgi Kopienas tiesību aktos paredzētajam var iekļaut un paturēt tādu trešo valstu sarakstos, no kurām dalībvalstīm ir atļauts ievest minētajā direktīvā ietvertos dzīvniekus un dzīvnieku izcelsmes pamatproduktus, pamatojoties uz attiecīgo trešo valstu iesniegtu plānu, kurā noteiktas garantijas, ko šīs valstis nodrošina saistībā ar attiecīgajā direktīvā minēto atlieku un vielu grupu monitoringu. Minētajā direktīvā noteiktas arī konkrētas prasības attiecībā uz plānu iesniegšanas termiņiem.
(2)
Komisijas Lēmumā 2004/432/EK (2) uzskaitītas trešās valstis, kas iesniegušas atliekvielu monitoringa plānu, kurā noteiktas to sniegtās garantijas atbilstīgi minētās direktīvas prasībām.
(3)
Dažas trešās valstis iesniegušas Komisijai atliekvielu monitoringa plānus attiecībā uz dzīvniekiem un produktiem, kas nav uzskaitīti Lēmumā 2004/432/EK. Minēto plānu un Komisijas pieprasītās papildinformacijas novērtējums sniedz pietiekamas garantijas par minētajās valstīs veikto atliekvielu monitoringu saistībā ar attiecīgajiem dzīvniekiem un produktiem. Tādēļ attiecīgie dzīvnieki un produkti jāiekļauj minēto trešo valstu sarakstā.
(4)
Tādēļ attiecīgi jāgroza Lēmums 2004/432/EK.
(5)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2004/432/EK pielikumu aizstāj ar šā lēmuma pielikuma tekstu.
2. pants
Šo lēmumu piemēro no 2005. gada 21. marta.
3. pants
Šis lēmums ir adresēts dalībvalstīm.
Briselē, 2005. gada 11. martā

Labels: 20
3
5
6